Rossiya Ukraina janubi aholisiga tezlashtirilgan tartibda fuqarolik beradi
Vladimir Putin farmoni Xerson va Zaporojyeni “ruslashtirish” tomon qo’yilayotgan qadamdir. Ukraina Tashqi ishlar vazirligi mamlakat hududida rus pasportlari tarqatilishini noqonuniy, deya qoraladi.
MOSKVA — Kreml Ukrainaning ikki viloyati aholisiga Rossiya fuqaroligi va pasportini olishni osonlashtirmoqda. Prezident Vladimir Putin bu borada farmon imzoladi. Janubdagi Xerson viloyati to’liq Rossiya kuchlari nazoratida, janubi-sharqdagi Zaporojye esa qisman. Ukrainaning ikki bo’lginchi hududi, Donetsk va Lugansk aholisiga ham Moskva 2019-yildan buyon 800 mingdan ziyod pasport tarqatgan. Putin farmoni Xerson va Zaporojyeni “ruslashtirish” tomon qo’yilayotgan qadamdir. “Soddalashtirilgan tizim barchamizga Rossiya bu yerda nafaqat uzoq vaqt, balki abadiy qolishini aniq anglash imkonini beradi, – deydi Xersonda Moskva tomonidan tayinlangan rahbar o’rinbosari Kirill Stremousov. – Prezident Putindan barcha ishlari uchun, bugun ozod etilgan tarixan rus yerlarida ruslarni himoya qilayotgani uchun minnatdormiz”. Yangi ma’muriyat “Rossiyaning katta oilasiga qo’shilishni” istaganlarga yordam berishni xohlaydi, deydi u. Ukraina Tashqi ishlar vazirligi mamlakat hududida rus pasportlari tarqatilishini noqonuniy, deya qoraladi. “Bu harakat Ukraina suvereniteti va hududiy yaxlitligini, shuningdek, xalqaro gumanitar huquq normalari va tamoyillarini qo’pol ravishda buzishdir”, deyiladi vazirlik bayonotida. AQSh Davlat departamenti matbuot kotibi Ned Praysga ko’ra, ushbu qadami bilan “Rossiya Ukraina xalqini o’ziga bo’ysundirishga, majburan o’z so’zini o’tkazishga harakat qilmoqda”. O’zini xalq respublikalari deb e’lon qilgan Donetsk va Luganskda ham 2019-yilgi farmon fuqarolikni tezlashtirilgan tartibda berishni yo’lga qo’ygan. Arizachilar Rossiyada yashagan bo’lishi, yetarli mablag’ga ega ekanini tasdiqlovchi hujjat taqdim etishi yoki rus tilidan imtihon topshirishi shart emas. Fuqarolik anketasi uch oy ichida ko’rib chiqiladi. Xerson viloyatida Rossiya pasportini berish markazlarini ochishga tayyorgarlik ketmoqda, deydi Stremousov. 23-maydan boshlab Xersonda mahalliy valyuta grivna qatorida rubl ham muomalaga kiritilgan.